ಎರುಕೋಲ

ಎರುಕೋಲ ಎಂಬುವುದು ದಕ್ಷಿಣ ಕನ್ನಡ ಜಿಲ್ಲೆಯ ಐತಿಹಾಸಿಕ, 
ಸಾಂಸ್ಕೃತಿಕ, ಸಮುದಾಯಿಕ ಆಚರಣೆ ಮತ್ತು ನಂಬಿಕೆ. ಇದು ತುಳು ಸಂಸ್ಕೃತಿಯ ಪ್ರಮುಖ ಅಂಗ.ಈ ಆಚರಣೆಯಲ್ಲಿ ಸ್ಥಳೀಯ ದೇವತೆಗಳಾದ ಭೂತಗಳನ್ನು ಆರಾಧಿಸಲಾಗುತ್ತದೆ. ದೈವ ಕೋಲವನ್ನು "ನೇಮ" ಅಥವಾ "ಸಮಾರಂಭ" ಎಂದು ಕರೆಯಲಾಗುತ್ತದೆ. ಗೊ.ರು.ಚನ್ನಬಸಪ್ಪ ಕರ್ನಾಟಕ ಜನಪದ ಕಲೆಗಳು,ಕನ್ನಡ ಸಾಹಿತ್ಯ ಪರಿಷತ್ತು,೧೯೭೭.ಹಿ.ಚಿ.ಬೋರಲಿಂಗಯ್ಯ,ಕರ್ನಾಟಕ ಜನಪದ ಕೋಶ,ಪ್ರಸಾರಾಂಗ,ಕನ್ನಡ ವಿಶ್ವವಿದ್ಯಾಲಯ ಹಂಪಿ,೧೯೯೬.
ಎರುಕೋಲ ನಡೆಯುವ ಸಂದರ್ಭ
 ತುಳುನಾಡಿನ ಗುತ್ತು ಮನೆ, ಬೂಡು, ಅರಮನೆಗಳಲ್ಲಿ ಸುಗ್ಗಿ ಬೇಸಾಯದ ಮುಕ್ತಾಯದ ಕಾಲಕ್ಕೆ ನಡೆಸಲಾಗುತ್ತದೆ.
 ಉತ್ತರಕ್ರಿಯೆಯ ಸಂದರ್ಭದಲ್ಲಿ ಶೋಕ ಸೂಚಿಕವಾಗಿಯೂ ಇದನ್ನು ನಡೆಸಲಾಗುತ್ತದೆ
ಕಂಬಳಗಳಿಗೆ ಕೋಣಗಳನ್ನು ಇಳಿಸುವ ಸಂದರ್ಭಗಳಲ್ಲಿ ಇ ಎರುಕೋಲ ನಡೆಸಲಾಗುತ್ತದೆ.
ಗದ್ದೆಯ ಬೇಸಾಯದ ಮುಕ್ತಾಯದ ದಿನ ಗದ್ದೆಗೆ ಎತ್ತುಗಳನ್ನು ಇಳಿಸುವ ಕ್ರಮ. ಅಂತಹ ಸಂಧರ್ಭದಲ್ಲಿ ಎರುಕೋಲ ನಡೆಯುವುದುಂಟು. ಇನ್ನು ಕೆಲವು ಕಡೆ ಉಳ್ಳಾಕುಳು ಭೂತದ ಜೊತೆ ಸೇರಿ ಈ ಕೋಲವು ನಡೆಯುವುದು ಇದೆ.

ವೇಷ ಭೂಷಣ
ವೇಷಧಾರಿಯು ಬಿಳಿಯ ಪಂಚೆಯನ್ನು ಮೊಳಕಾಲಿಂದ ಮೇಲಕ್ಕೆ ಉಟ್ಟು ಸೊಂಟಕ್ಕೆ ತೆಂಗಿನ ಸಿರಿಯನ್ನು ಕಟ್ಟಿಕೊಂಡಿರುತ್ತಾನೆ. ಕುತ್ತಿಗೆಗೂ ಸಿರಿಯನ್ನು ಕಟ್ಟಿಕೊಂಡು  ಮೈ ತುಂಬಾ ತೆಂಗಿನ ಸಿರಿಯಿಂದ ಹರಡಿಕೊಂಡಿರುತ್ತಾರೆ. ಎತ್ತಿನ ಮುಖವನ್ನು ಹೋಲುವಂತೆ ಹಾಳೆಯ ಮುಖವಾಡವನ್ನು ಕಟ್ಟಿಕೊಂಡಿರುತ್ತಾನೆ. ಬೆನ್ನಿಗೆ ತ್ರಿಕೋನಾಕಾರದ ಸಲಾಕೆಯಿಂದ ಮಾಡಿದ ರಚನೆಯನ್ನು ಕಟ್ಟಿಕೊಂಡಿರುತ್ತಾನೆ. ಕಾಲಿಗೆ ಗಗ್ಗರವಿರುತ್ತದೆ.

ಕುಣಿತದ ರೀತಿ 
ನರ್ತಕರು ತೆಂಬರೆ, ವಾಲಗದ ಹಿಮ್ಮೇಳಕ್ಕೆ ಹೆಜ್ಜೆಯಿಡುತ್ತಾ ಎರಡು ಕೈ  ಕಾಲುಗಳನ್ನು ನೆಲಕ್ಕೂರುತ್ತಾ ಎತ್ತುಗಳು ಕುಣಿಯುವ ಭಂಗಿಯಲ್ಲಿ ಎರುಕೋಲ ವೇಷಧಾರಿಗಳು ಹೆಜ್ಜೆ ಹಾಕುತ್ತಾರೆ. ಕೆಲವು ಕಡೆ ಉಳ್ಳಾಕುಳು ಎಂಬ ಭೂತದ ಜೊತೆ ಕಂಬಳದ ಗದ್ದೆಯಲ್ಲಿ ವಾಲಸರಿ ಆದ ನಂತರ ಈ ಕುಣಿತ ನೆರವೇರುತ್ತದೆ.

ನರ್ತಕನು ಕೈಯಲ್ಲಿ ಬೆತ್ತ ಹಿಡಿದು ಉರಲ್ಗಳನ್ನು ಗಟ್ಟಿಯಾಗಿ ಹೇಳುತ್ತಾ ಕೋಣ ವನ್ನು ಕುಣಿಸುತ್ತಾನೆ. ಕೋಣ ಓಡುವುದು, ಹಾಯುವುದು ಇತ್ಯಾದಿ ಕ್ರಿಯೆಗಳನ್ನು ಈ ಸಮಯದಲ್ಲಿ ಮಾಡಿ ತೋರಿಸುತ್ತಾರೆ. ಇದಕ್ಕೆ ಯಾವುದೇ ಸಾಹಿತ್ಯವಿಲ್ಲ. ತದನಂತರ ಉಳ್ಳಾಯ ಎಂಬ ಭೂತದ ಜೊತೆ ಸೇರಿಕೊಂಡು ಗುಡಿಸಲಿನ ಎದುರು ಕುಣಿಯುತ್ತಾರೆ.

ಆಚರಣೆಯ ಪರಿ
ಆಚರಣೆಯ ಸಮಯದಲ್ಲಿ ಗದ್ದೆ ಉಳುವುದು, ಕಂಬಳದ ಕೋಣಗಳನ್ನು ಓಡಿಸುವುದು, ಪೈರು ನೆಡುವುದು ಈ ರೀತಿಯ ಸಾಂಕೇತಿಕ ಕ್ರಿಯೆಗಳನ್ನು ಗಮನಿಸಿದಾಗ ಇದೊಂದು ಕೃಷಿಗೆ ಸಂಬಂಧಿಯಾದ ಆಚರಣೆ ಎಂದು ತಿಳಿದು ಬರುತ್ತದೆ.

ಆಚರಣೆಯ ವಿಧಾನ 
ಉತ್ತರಕ್ರಿಯೆಯ ಸಂದರ್ಭದಲ್ಲಿ ಸತ್ತ ವ್ಯಕ್ತಿಯ ಸಮಾಧಿಯ ಸುತ್ತ ಈ ಎರುಕೋಲ ನಡೆಯುತ್ತದೆ. ಆಗ ಎಂಟರಿಂದ ಹತ್ತು ಮಂದಿಯ ಒಂದು ತಂಡ ಇರುತ್ತದೆ. ಇದರಲ್ಲಿ ಸತ್ತ ವ್ಯಕ್ತಿಯ ಪ್ರೇತ ಎಂದರೆ "ಕಾಳೆ" ವೇಷ, ಎರುಕೋಲ, ಮುಗೇರ್ಲು, ಗುತ್ತಿನವರು ಹೀಗೆ ಬೇರೆ ಬೇರೆ ವೇಷ ಗಳಿರುತ್ತದೆ. ಸತ್ತ ವ್ಯಕ್ತಿ ಹೆಣ್ಣಾಗಿದ್ದರೆ ಹೆಣ್ಣು ವೇಷ, ಗಂಡಾಗಿದ್ದರೆ, ಗಂಡು ಕಾಳೆ ವೇಷ. ಕಪ್ಪು ಹಾಗೂ ಬಿಳಿಯ ಬಟ್ಟೆಗಳನ್ನು ಧರಿಸಿ, ಜಡೆ ಹೆಣೆದು ಹಿಂದುಗಡೆ ಮುಂದುಗಡೆ ಹಾಕಿಕೊಂಡಿರುತ್ತಾರೆ. ಸಾಂಕೇತಿಕವಾದ ಜನನಾಂಗವನ್ನು ಕಟ್ಟಿಕೊಂಡಿರುತ್ತಾರೆ.
ಸಭೆಯ ಮುಂದೆ ಮುಖ್ಯವ್ಯಕ್ತಿಗಳ ಎದುರು ಬಂದು ವೇಷ ಹಾಕಿದವರು ಬಿಕ್ಕಿ ಬಿಕ್ಕಿ ಅಳುತ್ತಾರೆ. ಮುಂದೆ ಇರುವ ಎರುವನ್ನು ಏರಲು ಪ್ರಯತ್ನಿಸುತ್ತಾರೆ. ಆದರೆ, ಅದು ಏರಲು ಬಿಡದೆ ಮುಂದು ಮುಂದಕ್ಕೆ ಹೋಗುತ್ತದೆ. ಹಾಗೆಯೇ ತನ್ನ ಹಿಂದೆ ಬಂದ ಕಾಳೆಯನ್ನು ಹಾಯಲು ಬರುತ್ತದೆ. ಹೀಗೆ ಕುಣಿತ ನಡೆಯುತ್ತಿದ್ದಂತೆ, ಕಾಳೆಯು ಮಧ್ಯೆ ಮಧ್ಯೆ ಲೈಂಗಿಕ ಚೇಷ್ಟೆಯನ್ನು ಪ್ರದರ್ಶಿಸುತ್ತಾನೆ.

ಆಧ್ಯಾತ್ಮಿಕ ಅಂಶಗಳು
ಭೂತಾರಾಧನೆ ಜನರಿಗೆ ಆತ್ಮವಿಶ್ವಾಸ, ಧೈರ್ಯ ಮತ್ತು ಜೀವನದಲ್ಲಿ ಭದ್ರತೆ ನೀಡುತ್ತದೆ. ದೇವತೆ ಅಥವಾ ದೈವದ ಆವೇಶ ಮಾದ್ಯಮ (ಪಾತ್ರಿಯ)ದ ಮೂಲಕ ಆಗುತ್ತದೆ, ಇದರಿಂದ ಜನರಿಗೆ ದೇವರ ಸಮಪಕ್ಷದಲ್ಲಿ ಸಮಸ್ಯೆಯ ಪರಿಹಾರ, ಅಭಯ ವಾಕ್ಯ ದೊರಕುತ್ತದೆ. 

ಉಲ್ಲೇಖಗಳು

ವರ್ಗ:ಜಾನಪದ
ವರ್ಗ:ಜನಪದ
ವರ್ಗ:ಜನಪದ ಆಚರಣೆ
ವರ್ಗ:ತುಳು ಜನಪದ
ವರ್ಗ:ತುಳು ಜಾನಪದ